Il-President Amerikan Donald Trump attakka lill-komunità tal-intelliġenza fl-Istati Uniti kif ukoll il-midja li qed tallega li ppubblikat rapporti ġodda ta' kuntatti bejn membri Amerikani u dawk Russi. Trump akkuża lill-Aġenzija Nazzjonali tas-Sigurtà u lill-FBI b'rabta ma' informazzjoni li ħarġet b'mod illegali. Intant membri għolja mill-partit Republikan ingħaqdu ma' persuni oħra biex issir investigazzjoni fuq l-eks konsulent nazzjonali dwar is-sigurtà Michael Flynn. Flynn irrizenja nhar it-Tnejn li għadda wara allegazzjonijiet li ddiskuta sanzjonijiet Amerikani mar-Russja, qabel Donald Trump beda jaġixxi ta ' Presidenti tal-Istati Uniti. L-eks Prim Ministru u Mexxej Laburista tar-Renju Unit, Tony Blair għamilha missjoni tiegħu biex il-poplu Brittaniku jbiddel fehemtu u jibqa' fl-Unjoni Ewropea. Waqt li kien qed jindirizza konferenza tal-aħbarijiet bit-tema ta' Open Britain, Blair irrimarka kif in-nies ivvutaw għal referendum mingħajr ma kellhom għarfien biżżejjed ta' x'konsegwenzi toffri Brexit. Anke jekk il-maġġoranza tal-membri parlamentari fil-House of Commons qablu biex ir-Renju Unit jibda l-proċess biex joħroġ mill-Unjoni Ewropea, Blair appella biex tinstab triq oħra 'l bogħod mill-ġirja sfrenata li fi kliemu se twassal biex pajjiżu jieħu daqqa 'l isfel. SUSPETTI FUQ PUPA LI TIŻVELA INFORMAZZJONI DWAR IT-TFAL L-awtoritajiet Ġermaniżi qed jappellaw lill-ġenituri biex ma jħallux it-tfal tagħhom jilagħbu b'pupa li tissejjaħ Cayla għaliex it-teknoloġija installata fil-pupa jaf twassal biex tiżvela informazzjoni personali. It-twissija ħarġet mill-Aġenzija Federali Bundesnetzagentur li tanalizza mil-viċin it-telekomunikazzjoni. Riċerkaturi qalu li hackers jistgħu jużaw il-bluetooth installata f'din il-pupa biex ikellmu u jisimgħu t-tfal li jkunu qed jilagħbu b'din il-pupa. Il-manifatturi ta' din il-pupa, Uk Toy Retailers qalu li din il-pupa mhix ta' riskju kbir u li kien hemm biss numru żgħir ta' każijiet fejn hackers użaw din il-bluetooth, iżda minkejja dan, esperti f'dan il-qasam qalu li l-kumpanija ma għamlitx it-tibdil neċċessarju fl-apparat installat fil-pupa. Tifel ta' tliet snin miet u minn tal-inqas 15-il persuna oħra nadarbu meta karozza bomba splodiet fit-Turkija. Dan skont l-Aġenzija tal-Gvern Andalou, li kkwotat mexxej lokali jikkonferma l-aħbar. Il-Gvernatur Gungor Azim Tuna qal lill-aġenzija li persuna pparkjat il-karozza ħdejn kumpless f'Viransehir għall-membri tal-ġudikatura u l-bomba kienet sploduta b'apparat magħruf bħala remote device. Is-suspettat għandu bejn 18 u 20 sena, qal il-gvernatur. Hu ma tax iktar dettalji dwar is-suspettat filwaqt li ntqal li t-tifel li miet huwa iben ħaddiem tal-Qorti. Dawk li weġġgħu sofrew ġrieħi ħfief. F'Ottubru 2015, Sanliurfa kien is-sit fejn żewġ attivisti Torok inqatlu. Tliet xhur wara, l-awtoritajiet arrestaw 21 persuna suspettati li ppjanaw l-attakki fil-pajjiż. DRONE IĠORR IN-NIES MINN LULJU Il-Kap tal-Aġenzija tat-Toroq u t-Trasport ta' Dubai ħabbar li minn Lulju li ġej se jibda jopera drone b'differenza li se jkun jiflaħ in-nies waqt li kien qed jopera. Dan tħabbar fil-World Government Summit u l-mudell Ċiniż bl-isem ta' eHang184 diġà beda jagħmel il-provi tiegħu tant li s'issa felaħ persuna ta' madwar 100 kilo għal titjira ta' 30 minuta. L-avvanzi teknoloġiċi se jidhru wkoll evidenti fl-għażla ta' fejn se jimxi d-drone hekk kif il-passiġġier se jkollu ħġieġa apposta biex jagħzel id-destinazzjoni ta' fejn jixtieq imur. IMUT ĦU KIM-JONG-UN Ħu l-mexxej tal-Korea ta' Fuq Kim Jong-un, Kim Jong-nam, tilef ħajtu fil-kapitali tal-Malasja, Kuala Lumpur wara li mara għattietlu wiċċu permezz ta' biċċa drapp, u ħarqitlu għajnejh waqt li kien qed jipprepara għal titjira. Fil-fatt huwa mifhmum li d-drapp użat mill-mara qattiela kellu xi forma ta' likwidu fih. Il-Pulizija tal-Malasja rrimarkat 19ukoll kif ħu d-ditattur tal-Korea ta' Fuq kien qed juża passaport b'isem falz. Kim Jong-un jiġi minn ħuh min-naħa ta' missieru wara li kien ħarab minn pajjiżu meta ra li ma kienx ikkunsidrat bħala persuna li kapaċi jieħu t-tmexxija minn idejn ħuh.